Niuarkas (Ohajas)

Niuarkas () – miestas Jungtinių Amerikos Valstijų Vidurio Vakaruose, Ohajo centrinėje dalyje, 48 km į rytus nuo Kolambuso, prie Likingo upės ir Rakun Kriko. Likingo apygardos administracinis centras. Vystoma gyvulininkystė, pieno gavyba, žemdirbystė (grūdų, vaisių auginimas), pramonė (stiklo pluošto, aliuminio, bankomatų, sunkvežimių ašių ir pavarų dėžių, apšvietimo įrangos, talpyklų, plastikų gamyba). Nuo 1957 m. veikia Ohajo valstijos universiteto padalinys, o 1971 m. įsteigtas Centrinio Ohajo technikos koledžas. Lankytinos istorinės vietos: Sherwood-Davidson namas (1815), valstybinis Heisey stiklo muziejus (įsikūręs 1831 m. statytame King House), Ohajo indėnų dailės muziejus. Valstybinėje Newark Earthworks istorinėje vietoje išlikę indėnų pylimai, supilti dar prieš europiečių atvykimą į Šiaurės Ameriką. Netoliese yra Bakajaus ežero valstijos parkas, Doso arboretumas, Flint Ridžo valstijos paminklas ir muziejus (priešistorinis indėnų titnago karjeras), Dilono valstijos parkas, Ohajo kanalo šliuzas. 8 km į pietus, Granvilyje, įsikūrusi Denisono universiteto būstinė (nuo 1831 m.).Newark, Ohio. www.britannica.com. Nuoroda tikrinta 2026-02-21.
kairėje|miniatiūra|240x240px|Likingo apygardos teismo rūmai

 Istorija 
Niuarko planas parengtas 1802 m.; naujakuriai, vedami Viljamo K. Šneko, gyvenvietę pavadino pagal jų gimtąjį miestą Naujajame Džersyje. 1808 m. Niuarkas tapo Likingo apygardos administraciniu centru. Gyvenvietė vystėsi kaip žemės ūkio prekybos centras; jos augimą paspartino 1853 m. nutiestas geležinkelis ir patogi vieta: Niuarkas yra šalia Ohajo ir Erio kanalo. Kanalo statybos prasidėjo 1825 m., 6 km į pietus nuo gyvenvietės – Liking Samite. 1826 m. suteiktos miestelio (town) teisės, 1860 m. – miesto.

 Gyventojai 
2020 m. JAV gyventojų surašymo duomenimis, mieste gyveno 87,82 % baltųjų, 5,45 % mišrios rasės, 3,36 % afroamerikiečių, 2 % lotynoamerikiečių, 0,74 % azijiečių, 0,36 % kitų rasių, 0,24 % indėnų ir 0,03 % Ramiojo vandenyno salų kilmės gyventojų.Newark city, Ohio. https://data.census.gov. Nuoroda tikrinta 2026-02-21.

 Šaltiniai 

Kategorija:Ohajo miestai